**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Υφυπουργείου** **Έρευνας, Καινοτομίας και Ψηφιακής Πολιτικής - Θέσεις Διευθυντή, Ανώτερου Λειτουργού Έρευνας, Καινοτομίας και Ψηφιακής Πολιτικής και Λειτουργού Έρευνας, Καινοτομίας και Ψηφιακής Πολιτικής (Σχέδια Υπηρεσίας) Κανονισμοί του 2022»**

**Παρόντες:**

|  |  |
| --- | --- |
| Νίκος Τορναρίτης, πρόεδρος | Ανδρέας Πασιουρτίδης |
| Φωτεινή Τσιρίδου | Πανίκος Λεωνίδου |
| Νίκος Γεωργίου | Κωστής Ευσταθίου  |
| Άριστος Δαμιανού | Χαράλαμπος Θεοπέμπτου |

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 26 Ιανουαρίου 2022.

 Σκοπός των προτεινόμενων κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι ο καταρτισμός σχεδίων υπηρεσίας για τις νέες θέσεις Διευθυντή [Κλίμακα Α15(i)], Ανώτερου Λειτουργού Έρευνας, Καινοτομίας και Ψηφιακής Πολιτικής [Κλίμακα Α13(ii)] και Λειτουργού Έρευνας, Καινοτομίας και Ψηφιακής Πολιτικής (Κλίμακες Α8, Α10 και Α11) στο Υφυπουργείο Έρευνας, Καινοτομίας και Ψηφιακής Πολιτικής. Σημειώνεται ότι οι εν λόγω θέσεις δημιουργήθηκαν με τον περί Προϋπολογισμού Νόμο του 2021 και ακολούθως ετοιμάστηκαν οι πιο πάνω κανονισμοί, ώστε να προχωρήσει η διαδικασία πλήρωσης των θέσεων των συγκεκριμένων σχεδίων υπηρεσίας.

 Σύμφωνα με στοιχεία που κατατέθηκαν στην επιτροπή από το Υπουργείο Οικονομικών, στα υπό συζήτηση σχέδια υπηρεσίας περιλήφθηκαν τα καθήκοντα και τα προσόντα που αντιστοιχούν σε θέσεις αυτού του επιπέδου και περιεχομένου στη δημόσια υπηρεσία και στον ευρύτερο δημόσιο τομέα.

 Σημειώνεται ότι τα προτεινόμενα σχέδια υπηρεσίας συζητήθηκαν και συμφωνήθηκαν στο πλαίσιο της αρμόδιας για σχέδια υπηρεσίας υποεπιτροπής της Μικτής Επιτροπής Προσωπικού.

 Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 19 Ιανουαρίου 2022, στην οποία κλήθηκαν και παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών. Ακολούθως, η υποεπιτροπή εισηγήθηκε στην επιτροπή την υποβολή των κανονισμών στην ολομέλεια του σώματος για έγκριση.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των κανονισμών στο στάδιο της συζήτησής τους από την ολομέλεια του σώματος.

31η Ιανουαρίου 2022

Αρ. Φακ.: 23.03.059.001-2022

ΑΟΛ/ΝΚ/ΓΧ

23.03.059.001-2022-ek